ભુજ પાસે આવેલું ભુજોડી ગામ તેની કલાકારીગરી માટે વિખ્યાત છે. અહીં કચ્છ નવનિર્માણ ટ્રસ્ટ દ્વારા આજની પેઢીને આઝાદીની લડતનો ખ્યાલ આવે તે માટે એક વિશાળ સંકુલ ‘વંદે માતરમ્’ મ્યુઝિયમ બનાવાયું છે. જેમાં ઈન્ડિયા ગેટ, મુઘલ ગાર્ડન, સંસદભવન, લાલ કિલ્લાની પ્રતિકૃતિઓ તૈયાર કરાઈ છે. આ મહિનાના અંતમાં મ્યુઝિયમનું ઉદ્ઘાટન થવાની સંભાવના છે, પરંતુ તે પહેલાં જ તે વિવાદમાં ઘેરાયું છે. આ મ્યુઝિયમ સંકુલ બોગસ દસ્તાવેજોથી ટ્રાન્સફર થયેલી જમીન પર ઊભું થયું હોવાના આક્ષેપો થઇ રહ્યા છે. જોકે ટ્રસ્ટના સિનિયર મેનેજરે આ આક્ષેપને નકારી કાઢ્યા છે.